VSRS Sklep I R 24/2026
Sodna praksa Vrhovnega sodišča, 2026-03-04

dr. Mateja Končina Peternel (preds.), Vladimir Horvat (poroč.), Katarina Parazajda

določitev pristojnosti po višjem sodišču - prenos pristojnosti iz razloga smotrnosti - postopek za postavitev odrasle osebe pod skrbništvo - ugoditev predlogu

Zakon predvideva presojo sposobnosti nasprotnega udeleženca na podlagi zaslišanja, kar v konkretnem primeru pomeni, da bi Okrajno sodišče v Kopru moralo prvo nasprotno udeleženko videti in zaslišati oziroma obiskati tam, kjer dejansko prebiva, in kjer ima tudi prijavljeno začasno prebivališče. Procesno dejanje zaslišanja se bo lažje, hitreje in z manj stroški izvedlo pred Okrajnim sodiščem v Postojni, na čigar območju je nasprotna udeleženka nastanjena v navedenem domu.

Za odločanje v tej zadevi se določi Okrajno sodišče v Postojni.

1. Okrajno sodišče v Kopru je na Vrhovno sodišče RS poslalo predlog za določitev drugega stvarno pristojnega sodišča po 67. členu Zakona o pravdnem postopku (v nadaljevanju ZPP).

2. Razpravljajoča okrajna sodnica ... navaja, da ima prva nasprotna udeleženka prijavljeno stalno bivališče na naslovu..., kjer pa dejansko ne živi. Ob vložitvi pobude Centra za socialno delo Južna Primorska je bila hospitalizirana v Psihiatrični bolnišnici Idrija, ki je sodišču sporočila, da je prva nasprotna udeleženka zaključila zdravljenje in da je bila odpuščena v socialno varstveni zavod Dom na Krasu v Postojno. Dom je sodišču sporočil, da je prva nasprotna udeleženka nastanjena v stanovanjski skupini na naslovu ..., kjer ima prijavljeno začasno prebivališče in da je bila v stanovanjsko skupino sprejeta za nedoločen čas. Sodnica kot dokaz prilaga dopisa z dne 15. 1. 2026 in z dne 23. 1. 2026. Po podatkih aplikacije Google zemljevidi je Okrajno sodišče v Kopru od tega naslova oddaljeno 58,4 km, vožnja ob običajnem prometu pa traja 40 minut (ob neugodnih vremenskih razmerah se lahko ta čas podaljša). Po podatkih iste aplikacije je Okrajno sodišče v Postojni od navedenega naslova oddaljeno 550 metrov, hoja traja 8 minut, vožnja pa 3 minute. Zato se bo postopek hitreje, lažje in z nižjimi stroški opravil pred Okrajnim sodiščem v Postojni. Sodnica predlaga, da se za odločanje v obravnavani zadevi določi Okrajno sodišče v Postojni.

4. Vrhovno sodišče lahko na podlagi predloga stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako lažje opravil postopek, ali če so za to drugi tehtni razlogi (67. člen ZPP, ki se po določbi 42. člena Zakona o nepravdnem postopku - ZNP-1, smiselno uporablja tudi v nepravdnih postopkih). Temeljni namen delegacije je torej smotrnost, v poštev pride predvsem takrat, kadar je utemeljeno pričakovati, da bo pri drugem sodišču postopek enostavnejši in cenejši kot pri pristojnem sodišču.

5. V postopku postavitve odrasle osebe pod skrbništvo je predvideno obvezno zaslišanje osebe, katere postavitev pod skrbništvo se predlaga (61. člen ZNP-1), predviden pa je tudi pregled izvedenca medicinske stroke (62. člen ZNP-1). Oseba, ki se zaradi svojega zdravstvenega stanja ne more udeležiti naroka, se zasliši tam, kjer biva. Zakon torej predvideva presojo sposobnosti nasprotnega udeleženca na podlagi zaslišanja, kar v konkretnem primeru pomeni, da bi Okrajno sodišče v Kopru moralo prvo nasprotno udeleženko videti in zaslišati oziroma obiskati tam, kjer dejansko prebiva, in kjer ima tudi prijavljeno začasno prebivališče. Procesno dejanje zaslišanja se bo lažje, hitreje in z manj stroški izvedlo pred Okrajnim sodiščem v Postojni, na čigar območju je nasprotna udeleženka nastanjena v navedenem domu. Razdalja med Okrajnim sodiščem v Kopru in dejanskim prebivališčem prve nasprotne udeleženke namreč znaša 58,4 km in traja v normalnih razmerah 40 minut, dejansko prebivališče prve nasprotne udeleženke pa se nahaja v neposredni bližini Okrajnega sodišču v Postojni.

6. Razen tega se v skladu z določbo petega odstavka 15. člena ZNP-1 v primeru, ko ima udeleženec začasno prebivališče v kakem drugem kraju in se da po okoliščinah domnevati, da bo tam prebival daljši čas, predvideva tudi krajevno pristojno sodišče njegovega začasnega prebivališča.

7. Vrhovno sodišče je ob povedanem na podlagi 67. člena ZPP kot pristojno sodišče za odločanje v tej zadevi določilo Okrajno sodišče v Postojni.

Primerjaj sklepe VS RS I R 220/2024, I R 35/2024, I R 140/2024, I R 93/2025, I R 183/2025 in številne druge.

Primerjaj sklepe VS RS: I R 141/2024, I R 99/2024, I R 121/2019, I R 114/2020, I R 129/2020, I R 152/2020, I R 2/2021, I R 102/2022, I R 35/2024, I R 140/2024, I R 220/2024, I R 93/2025 in številne druge.

Zakon o pravdnem postopku (1999) - ZPP  - člen 67

Zakon o nepravdnem postopku (2019) - ZNP-1  - člen 15, 15/1, 42, 61, 62

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.